Waterpolo: Marsaxlokk jikkonvinċu u jegħlbu lil Otters Otters ……………….. 6 Marsaxlokk ………. 10 Marsaxlokk bdew it-tieni fażi fuq nota pożittiva meta kkonvinċew u għelbu lill-Għawdxin ta' Otters bl-iskor ta' 10-6, bir-reazzjoni ta' Otters tasal tard wisq hekk kif rebħu l-aħħar sessjoni. Timmy Agius għal Marsaxlokk u Dominique Zahra għal Otters kienu l-aqwa skorers tat-team tagħhom bi tliet goals kull wieħed. Ix-Xlukkajri ħarġu aggressivi u rebħu l-ewwel sessjoni bl-iskor ta' 3-1 bil-goals jaslu minn Matteo Martellacci, Stephen Micallef minn man-up wara li tkeċċa Luke Gialanze, u Timmy Agius ukoll minn sitwazzjoni ta' raġel iktar wara li tkeċċa Karl Scicluna. Dominique Zahra skorja l-uniku goal għal Otters. Marsaxlokk rebħu wkoll it-tieni sessjoni, ukoll b'differenza ta' żewġ goals, iżda din id-darba b'punteġġ ta' 2-0. L-iskorers kienu Benji Lanzon (2) bit-tieni goal jasal wara li tkeċċa Dominique Zahra. It-team min-nofs in-nhar ta' Malta immexxi mill-coach Joe Cremona ttrijonfa wkoll fit-tielet sessjoni, b'marġni ta' goal għal skor ta' 2-1. Matteo Martellacci u Stephen Micallef niżżlu isimhom fil-lista tal-iskorers filwaqt li Dominique Zahra skorja l-goal waħdani għal Otters. Ir-reazzjoni tal-Għawdxin waslet tard hekk kif rebħu r-raba' sessjoni 4-3. Għalihom irnexxielhom isibu x-xibka Luke Gialanze minn man-up wara li tkeċċa Luke Saliba, Dominique Zahra, Edward Meli u l-veteran Claudio Spiteri Debarro wara tkeċċa l-goalkeeper Ryan Coleiro. Imbagaħd għal Marsaxlokk skorjaw Timmy Agius, Kyle Cremona minn man-up wara li tkeċċa Dominique Zahra, u Timmy Agius.